
Nositelj izrade materijala:

Upravni odjel za komunalno  gospodarstvo, promet i mjesnu samoupravu
PRIJEDLOG ODLUKE O IZMJENI I DOPUNI ODLUKE 
O OBAVLJANJU KOMUNALNIH DJELATNOSTI

O b r a z l o ž e n j e

PRAVNI TEMELJ
Člankom 34. stavkom 1. Zakona o komunalnom gospodarstvu (Narodne novine br. 68/18, 110/18 Odluka – USRH, 32/20 i 145/24) propisano je da trgovačko društvo obavlja komunalne djelatnosti na temelju odluke o povjeravanju obavljanja komunalnih djelatnosti koju donosi predstavničko tijelo jedinice lokalne samouprave odnosno predstavnička tijela više jedinica lokalne samouprave u slučaju u kojem više jedinica lokalne samouprave obavljanje jedne ili više komunalnih djelatnosti organizira zajednički. 

Odredbom članka 19. točke 2. Statuta Grada Osijeka(Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21 – pročišćeni tekst i 8/24), između ostaloga propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.
RAZLOZI UPUĆIVANJA  PRIJEDLOGA, OSNOVNA PITANJA KOJA TREBA UREDITI TE SVRHU KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN 
Gradsko vijeće Grada Osijeka donijelo je Odluku o obavljanju komunalnih djelatnosti (Službeni glasnik Grada Osijeka br. 8/23 i 8/24) /dalje u tekstu: Odluka. 

Navedenom Odlukom određen je način obavljanja komunalnih djelatnosti odnosno povjereno je obavljanje određenih komunalnih djelatnosti trgovačkom društvu koje je osnovao Grad Osijek, povjereno je vršenje javne ovlasti u obavljanju određenih komunalnih djelatnosti, određene su komunalne djelatnosti koje se obavljaju na temelju koncesije, određene su komunalne djelatnosti koje se obavljaju temeljem pisanog ugovora, određene su obveze Trgovačkog društva prema osnivaču Gradu Osijeku kao i druga pitanja od značaja za obavljanje komunalnih djelatnosti na području Grada Osijeka. 

Tako je člankom 5. Odluke, određeno da na području Grada Osijeka komunalne djelatnosti obavljaju:  trgovačka društva kojih je osnivač Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele, pravna ili fizička osoba na temelju ugovora o koncesiji i pravna ili fizička osoba na temelju ugovora o povjeravanju komunalnih poslova,  a člankom 6. Odluke određene su komunalne djelatnosti koje obavljaju trgovačka društva koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele. 
Člankom 8. stavom 1. podstavcima 1. i 2. Odluke određeno je da pravne ili fizičke osobe na temelju ugovora o koncesiji obavljaju komunalne djelatnosti: 

- usluge parkiranja na uređenim javnim površinama i u javnim garažama 

- obavljanje dimnjačarskih poslova. 
Gradsko vijeće Grada Osijeka 30. lipnja 2014. donijelo je Odluku o odabiru najpovoljnije ponude u postupku dodjele koncesije za obavljanje komunalne djelatnosti održavanja i naplate parkiranja osobnih vozila u gradu Osijeku (Službeni glasnik Grada Osijeka br. 9/14. i 10/14 – ispr.). Temeljem navedene Odluke sklopljen je Ugovor o koncesiji za održavanje i naplatu parkiranja osobnih vozila u Gradu Osijeku od 30. srpnja 2014.  i Dodatci I. II.,III, IV., V., VI., VII., i VIII. Ugovoru o koncesiji za održavanje i naplatu parkiranja osobnih vozila u Gradu Osijeku. Navedenim Ugovorom koncesija je bila dodijeljena na rok od 10 godina odnosno Ugovor je bio sklopljen  za razdoblje od 01.01.2015. do 31.12.2024.
S obzirom da je Ugovor o koncesiji za održavanje i naplatu parkiranja osobnih vozila u Gradu Osijeku istekao s 31.12.2024., Grad Osijek će u skladu s Zakonom o komunalnom gospodarstvu organizirati obavljanje uslužne komunalne djelatnosti usluge parkiranja na uređenim javnim površinama i u javnim garažama.

Pod uslužnom komunalnom djelatnošću usluge parkiranja na uređenim javnim površinama i u javnim garažama podrazumijeva se upravljanje tim površinama i garažama, njihovo održavanje, naplata i kontrola naplate parkiranja i drugi poslovi s tim u vezi.
Grad Osijek nastavlja sa provođenjem aktivnosti kako bi se obavljanje komunalnih djelatnosti u što većoj mogućoj mjeri provjerilo trgovačkim društvima koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele, a s ciljem bolje kontrole i funkcionalnosti u obavljanju komunalnih djelatnosti te ispunjavanja jednog od temeljnih načela komunalnog gospodarstva, a to je načelo ekonomičnosti i učinkovitosti obavljanja komunalnih djelatnosti.
Slijedom navedenog predlaže se obavljanje uslužne komunalne djelatnosti usluge parkiranja na uređenim javnim površinama i u javnim garažama organizirati na način da se ista povjeri trgovačkom društvu koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele, Gradskom prijevozu putnika d.o.o. Osijek, Cara Hadrijana 1.  
Gradski prijevoz putnika d.o.o. poduzima sve aktivnosti koje su potrebne kako bi predmetnu komunalnu djelatnost obavljao prema standardima kakvoće pružanja komunalnih usluga. 
PROCJENA SREDSTAVA POTREBNIH ZA PROVOĐENJE ODLUKE TE NAČIN NJIHOVA OSIGURANJA
Za provedbu predložene Odluke o izmjeni i dopuni Odluke o obavljanju komunalnih djelatnosti nije potrebno osigurati financijska sredstva u Proračunu Grada Osijeka.
OBRAZLOŽENJE UZ:
Članak 1. – odredbom predmetnog članka povjerava se obavljanje komunalne djelatnosti usluge parkiranja na uređenim javnim površinama i u javnim garažama trgovačkom društvu  koje je osnovao Grad Osijek i u kojem Grad Osijek i ostale jedinice lokalne samouprave imaju sve dionice odnosno udjele Gradskom prijevozu putnika d.o.o. Osijek, Cara Hadrijana 1. 
Članak 2. –  u članku 8. stavku 1. briše se podstavak 1. kojim je određeno da se uslužna komunalna djelatnost usluge parkiranja na uređenim javnim površinama i u javnim garažama obavlja temeljem ugovora o koncesiji.
Članak 3. –  utvrđuje se vrijeme stupanja na snagu Odluke.

Nacrt Odluke o izmjeni i dopuni Odluke o obavljanju komunalnih djelatnosti bio je stavljen na savjetovanje sa zainteresiranom javnošću u razdoblju od 16.1.2025. do 14.2.2025. 
Izvješće o provedenom savjetovanju u prilogu je ovog obrazloženja. 
Sukladno iznijetom, predlaže se da Gradsko vijeće razmotri i donese Odluku o izmjeni i dopuni Odluke o obavljanju komunalnih djelatnosti koja u Prijedlogu glasi:

Na temelju članka 34. stavka 1. Zakona o komunalnom gospodarstvu (Narodne novine br. 68/18, 110/18 – Odluka USRH, 32/20 i 145/24) i članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 2/17, 2/18, 2/20, 3/20, 4/21, 5/21 – pročišćeni tekst i 8/24) Gradsko vijeće Grada Osijeka na ____ sjednici održanoj _______ 2025., donijelo je
O D L U K U

o  izmjeni i dopuni Odluke o obavljanju komunalnih djelatnosti

Članak 1.

U Odluci o obavljanju komunalnih djelatnosti (Službeni glasnik Grada Osijeka br. 8/23 i 8/24) u članku 6. točki 3. podtočki 1. iza riječi „putnika“ briše se točka i dodaje se podtočka 2. koja glasi:

„- usluge parkiranja na uređenim javnim površinama i u javnim garažama.“
Članak 2.
U članku 8. stavku 1. podstavak 1. briše se, a  dosadašnji podstavak 2. postaje podstavak 1.
Članak 3.

Ova Odluka stupa na snagu osmog dana od dana objave u Službenom glasniku Grada Osijeka.

